**OBRAZLOŽENJE II. IZMJENA I DOPUNA PRORAČUNA**

**OPĆINE GORNJA RIJEKA ZA 2023. GODINU**

**I. UVOD**

**PRAVNI OSNOV**

Odredbama članka 45. Zakona o proračunu („Narodne novine“ broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

U prijedlogu Izmjena i dopuna Proračuna za 2023. daje se usporedan pregled izvornog plana te povećanja ili smanjenja u odnosu na izvorni plan.

Izmjene i dopune Proračuna ujedno su konsolidirane Izmjene i dopune Proračuna koje obuhvaćaju sve prihode i rashode proračunskog korisnika Dječjeg vrtića „Mali medo“.

**OBRAZLOŽENJE**

Budući da su od donošenja Proračuna Općine Gornja Rijeka nastale promjene koje nisu bile poznate u vrijeme donošenja Proračuna kao i razvoj gospodarske, političke i ekonomske situacije, a koje se odražavaju na prihodnu i rashodnu stranu Proračuna, potrebno je rebalansom ponovno uravnotežiti proračun.

Izvršena su usklađenja plana rashoda sa stvarnim potrebama odnosno izračunima (troškovnici, postupci javne nabave, ugovori, ostvarenje tijekom godine, planu ostvarenja do kraja godine).

II. Izmjenama i dopunama Proračuna prikazani su ukupno planirani prihodi i primici, te rashodi i izdaci s planiranim viškom prihoda. Predlaže se smanjenje prihodovne strane Proračuna za 53.535,63 eura i rashodovne za 512.795.52,00 eura tako da novi plan prihoda proračuna iznosi 824.613,00 eura, a novi plan rashoda i izdataka iznosi 806.706,00 eura.

Novim planom iskazan je višak prihoda nad rashodima i izdacima u iznosu 17.907,00 eura, što sa prenijetim viškom prihoda iz prethodne(ih) godine u iznosu 441.352,89 eura čini višak za prijenos u sljedeće razdoblje u iznosu 459.259,89 eura.

Jedno od osnovnih proračunskih načela je da proračun mora biti uravnotežen. Uravnoteženje se postiže planiranjem bilančne pozicije na računu 9 – Vlastiti izvori (Rezultat poslovanja - preneseni višak/manjak iz prethodnih godina).

Rezultat smanjenja Proračuna, najvećim djelom, je zbog projekata koji se neće ostvariti do kraja godine, kao i onih koji su u tijeku a neće biti završeni do kraja godine.

**II. OBRAZLOŽENJE OPĆEG DIJELA II. IZMJENA I DOPUNA PRORAČUNA** **OPĆINE GORNJA RIJEKA ZA 2023. GODINU**

U nastavku se daje obrazloženje izmjena u općem dijelu Proračuna, odnosno struktura prihoda i rashoda te primitaka i izdataka koje se predlažu II. Izmjenama i dopunama Proračuna za 2023. godinu.

Tablica 1.: Struktura II. Izmjena i dopuna proračuna Općine Gornja Rijeka za 2023. godinu

|  |  |  |  |  |  |  |  |
| --- | --- | --- | --- | --- | --- | --- | --- |
| **A) RAČUN PRIHODA I RASHODA** | | | | | | | |
|  |  |  |  |  | **Proračun za 2023.** | **Povećanje/ smanjenje** | **Novi plan za 2023.** |
| **PRIHODI UKUPNO** | | | | | **878.148,63** | **-53.535,63** | **824.613,00** |
| PRIHODI POSLOVANJA | | | | | 878.148,63 | -53.535,63 | 824.613,00 |
| PRIHODI OD PRODAJE NEFINANCIJSKE IMOVINE | | | | | 0,00 | 0,00 | 0,00 |
| **RASHODI UKUPNO** | |  |  |  | **1.319.501,52** | **-542.030,52** | **777.471,00** |
| RASHODI POSLOVANJA | | | | | 746.701,52 | -221.530,52 | 525.171,00 |
| RASHODI ZA NABAVU NEFINANCIJSKE IMOVINE | | | | | 572.800,00 | -320.500,00 | 252.300,00 |
| RAZLIKA - VIŠAK / MANJAK | | | | | -441.352,89 | 488.494,89 | 47.142,00 |
|  |  |  |  |  |  |  |  |
| **B) RAČUN FINANCIRANJA** | | | | | | | |
|  |  |  |  |  | **Proračun za 2023.** | **Povećanje/ smanjenje** | **Novi plan za 2023.** |
| PRIMICI OD FINANCIJSKE IMOVINE I ZADUŽIVANJA | | | | | 0,00 | 0,00 | 0,00 |
| IZDACI ZA FINANCIJSKU IMOVINU I OTPLATE ZAJMOVA | | | | | 0,00 | 29.235,00 | 29.235,00 |
| NETO FINANCIRANJE | | | | | 0,00 | -29.235,00 | -29.235,00 |
| VIŠAK / MANJAK + NETO FINANCIRANJE | | | | | -441.352,89 | 459.259,89 | 17.907,00 |
|  |  |  |  |  |  |  |  |
| **C) PRENESENA SREDSTVA** | | | | | | | |
|  |  |  |  |  | **Proračun za 2023.** | **Povećanje/ smanjenje** | **Novi plan za 2023.** |
| PRIJENOS VIŠKA / MANJKA IZ PRETHODNE(IH) GODINE | | | | | 441.352,89 | 0,00 | 441.352,89 |
| PRIJENOS VIŠKA / MANJKA U SLJEDEĆE RAZDOBLJE | | | | | 0,00 | 459.259,89 | 459.259,89 |
|  |  |  |  |  |  |  |  |
| VIŠAK / MANJAK + NETO FINANCIRANJE + PRIJENOS VIŠKA/MANJKA IZ PRETHODNE(IH) GODINE - PRIJENOS VIŠKA/MANJKA U SLJEDEĆE RAZDOBLJE | | | | | 0,00 | 0,00 | 0,00 |

Planirana sredstva u razdoblju od 1. siječnja do 31. prosinca 2023. godine sada iznose: 824.613,00 eura prihoda, 777.471,00 eura rashoda, 29.235,00 eura izdataka za financijsku imovinu i otplate zajmova, te viška prihoda iz prethodne i tekuće godine u iznosu od 459.259,89 eura.

Izdaci za financijsku imovinu i otplate zajmova su namijenjeni za otplatu glavnice primljenih zajmova iz državnog proračuna. Zbog nedostatka sredstava na računu poreza na dohodak sredstva su namirena na teret državnog proračuna. Sredstva korištena za izvršenje povrata na računu poreza na dohodak bila su vraćana od 1. kolovoza do 31. prosinca 2022. godine na račun državnog proračuna u visini 25% raspoloživih sredstava na računu poreza na dohodak, a s obzirom da do 31. prosinca 2022. nije vraćen cjelokupan iznos Financijska agencija je za preostali iznos duga ispostavila naloge za povrat na teret Općine Gornja Rijeka u 2023. godini, pa se temeljem Upute Ministarstva financija taj povrat treba planirati u proračunu.

**PRIHODI**

U tablici 2. su prikazane promjene na osnovnim skupinama prihoda i primitaka u odnosu na tekući plan.

Tablica 2.: Planirani prihodi Proračuna Općine Gornja Rijeka za 2023. godinu i prijedlog povećanja/smanjenja

|  |  |  |  |  |
| --- | --- | --- | --- | --- |
|  | | **PLANIRANO** | **PROMJENA** | **NOVI IZNOS** |
| **PRIHODI POSLOVANJA** | | **878,148,63 EUR** | **-53.535,63 EUR** | **824.613,00 EUR** |
| 61 | Prihodi od poreza | 159.085,35 EUR | 90.914,37 EUR | 249.999,72 EUR |
| 63 | Pomoći iz inozemstva i od subjekata unutar općeg proračuna | 593.550,00 EUR | -144.450,00 EUR | 449.100,00 EUR |
| 64 | Prihodi od imovine | 23.001,00 EUR | 0,00 EUR | 23.001,00 EUR |
| 65 | Prihodi od upravnih i administrativnih pristojbi, pristojbi po posebnim propisima i naknada | 102.512,28 EUR | 0,00 EUR | 102.512,28 EUR |

**61 Prihodi od poreza**

Prihodi od poreza usklađuju se s očekivanim kretanjima punjenja proračuna do kraja godine, iskazano je povećanje poreza na dohodak od 90.914,37 eura.

**63 Pomoći**

Usklađenja su izvršena u skladu s odobrenim sredstvima na natječajima za sufinanciranje kapitalnih projekata i odobrenih sredstava tekućih pomoći za fiskalno izravnanje i troškove predškolskog obrazovanja. Tako su povećane tekuće pomoći za 82.450,00 eura, dok su smanjene pomoći za kapitalne projekte za 226.900,00 eura.

Na ostalim kontima na razini razreda 6, kao što se vidi u gore razrađenoj tablici nisu vršene promjene.

**RASHODI I IZDACI**

U strukturi ukupnih rashoda i izdataka Proračuna predlaže se smanjenje rashoda poslovanja za 221.530,52 eura i rashoda za nabavu nefinancijske imovine za 320.500,00 eura te povećanje izdataka za otplatu glavnice primljenih kredita i zajmova za 29.235,00 eura.

Tablica 3. Planirani rashodi i izdaci Proračuna Općine Gornja Rijeka za 2023. godinu i prijedlog povećanja/smanjenja

|  |  |  |  |  |
| --- | --- | --- | --- | --- |
|  | | **PLANIRANO** | **PROMJENA** | **NOVI IZNOS** |
| **RADHODI POSLOVANJA** | | **746.701,52 EUR** | **-221.530,52 EUR** | **525.171,00 EUR** |
| 31 | Rashodi za zaposlene | 165.341,52 EUR | -22.000,00 EUR | 143.341,52 EUR |
| 32 | Materijalni rashodi | 440.060,00 EUR | -135.420,52 EUR | 304.639,48 EUR |
| 34 | Financijski rashodi | 1.950,00 EUR | 0,00 EUR | 1.950,00 EUR |
| 36 | Pomoći dane u inozemstvo i unutar općeg proračuna | 8.000,00 EUR | 0,00 EUR | 8.000,00 EUR |
| 37 | Naknade građanima i kućanstvima na temelju osiguranja i druge naknade | 29.120,00 EUR | -18.700,00 EUR | 10.420,00 EUR |
| 38 | Ostali rashodi | 102.230,00 EUR | -45.410,00 EUR | 56.820,00 EUR |
| **RASHODI ZA NABAVU NEFINANCIJSKE IMOVINE** | | **572.800,00 EUR** | **-320.500,00 EUR** | **252.300,00 EUR** |
| 42 | Rashodi za nabavu proizvedene dugotrajne imovine | 572.800,00 EUR | -320.500,00 EUR | 252.300,00 EUR |
| **IZDACI ZA FINANCIJSKU IMOVINU I OTPLATU ZAJMOVA** | | 0,00 | 29.235,00 EUR | 29.235,00 EUR |
| 54 | Izdaci za otplatu glavnice primljenih kredita i zajmova | 0,00 EUR | 29.235,00 EUR | 29.235,00 EUR |

**31 Rashodi za zaposlene**

Promjene se odnose na smanjenje rashoda od 22.000,00 eura kod Jedinstvenog upravnog odjela Općine.

**32 Materijalni rashodi**

Najveće smanjenje bilježi se na projektu geodetsko-katastarske izmjere koji neće biti izvršen do kraja godine.

**37 Naknade građanima i kućanstvima na temelju osiguranja i druge naknade**

Smanjuju se naknade socijalno ugroženim kućanstvima sukladno stvarnim potrebama tijekom godine i sufinanciranje prehrane učenika jer se financira iz državnog proračuna.

**38 Ostali rashodi**

Smanjuju se donacije sukladno ostvarenju prihoda i zahtjevima udruga.

**42 Rashodi za nabavu proizvedene dugotrajne imovine**

Smanjuje se ulaganje u općinske zgrade, a najveći dio smanjenja odnosi se na zgradu dječjeg vrtića za koju je ove godine izrađena dokumentacija, a radovi će nakon postupka javne nabave započeti u 2024. godini.

**54 Izdaci za otplatu glavnice primljenih kredita i zajmova**

Izdaci se odnose na sredstva koja su uzeta sa računa općine u četiri jednaka dijela u prva četiri mjeseca 2023. godine i vraćena u državni proračun na ime povrata poreza na dohodak koji se nije uspio namiriti od raspoloživih sredstava na računu poreza na dohodak (za povrat uzima se 25% raspoloživih sredstava) u vrijeme povrata poreza odnosno od 1. kolovoza do 31. prosinca 2022. godine.

**III. OBRAZLOŽENJE POSEBNOG DIJELA II. IZMJENA I DOPUNA PRORAČUNA OPĆINE GORNJA RIJEKA ZA 2023. GODINU**

Izvršena su usklađenja plana rashoda sa stvarnim potrebama i ostvarenjem.

Ovim izmjenama i dopunama Proračuna smanjuju se ukupna sredstva za ostvarenje programa, projekata i sada iznose 806.706,00 eura. Ukupno se financira dvanaest različitih programa koji su obuhvaćeni financijskim planom rashoda izvršnih i predstavničkih tijela i jedinstvenim upravnim odjelom.

**RAZDJEL 001 IZVRŠNA I PREDSTAVNIČKA TIJELA**

Stavljaju se izdaci za otplatu glavnice primljenih kredita, a smanjuju materijalni rashodi za redovni rad sukladno dosadašnjem ostvarenju i planu do kraja godine. Aktivnosti: Stipendiranje učenika i Grb i zastava se zbog neostvarenja tijekom godine svode na nulu.

**RAZDJEL 002 JEDINSTVENI UPRAVNI ODJEL**

Sukladno ostvarenju i planu do kraja godine smanjuju se sredstva za: redovni rad Jedinstvenog upravnog odjela, Program prostornog uređenje i unapređenja stanovanja, Program javnih potreba u djelatnosti predškolskog odgoja, Program javnih potreba u osnovnom školstvu, Program javnih potreba u kulturi, Program zdravstva i socijalne skrbi i program gradnje objekata i uređaja komunalne infrastrukture.

Detaljnije promjene po programima dane su u njihovim izmjenama i dopunama.

**Jedinstveni upravni odjel Općine Gornja Rijeka**